Zum dritte Mol isch dr Wettstai-Oobe  duuregfiehrt worde. Mr sind das Mol im katholische Kirchgmaind-Saal in Allschwil gseh. Wiederum isch es de Organisatore glunge e unterhaltsams Programm zämme z'stelle.    Ganz in der Manier vo Gottschalk/Hunziker händ dr Peter und d'Sandra d'Bsuecher vom Oobe begriesst und händ mitdailt, ass dr erschti Dail vom Oobe durch d'Knorzi bestritte wird. Uff de Tischset isch s'Pogramm uffdruggt gseh. Dr Knorzi-Ufftritt hett dr Titel "E Fasnachtsrais duur e Jungel" drait. Die einzelne Dail vo däre Rais  sind durch d'Gschicht vom glaine Nils umrahmt worde. D'Gschicht, bombastisch vom Teddy verzellt, handlet vom glaine Nils, wo s'erscht Mol bi de Knorzi an dr Fasnacht derf mitmache. Aigentlig will er aber lieber Schutte statt drummle iebe und wär lieber z'Spanie mit em FCB im Trainingslager. D'Fasnacht kunnt em e Bitz vor wie dr Dschungel. Und so isch dr Rahme gsetzt gseh. Nummere wo an dr Zeichetrickfilm vom Walt Disney "Jungelbuech" aglehnt gseh sind, händ sich mit klassische Fasnachtsufftritt abgwäggslet. So  isch s'Ganze mit em Morgestraich (dunkle Saal, Kopf- und Stäggelatärne) gstartet. Drnoh händ d'Knorzi no dr Arabi, z'Basel am mym Rhy, dr Saggodo sowie dr Ueli darbotte. Bym Ueli hett nitt nur dr Vortrag, sondern au d'Larve iberzygt. Aigentlig sinds jo kaini Larve gseh, sondern d'Tamboure händ Kinder-Strumpfhose ibere Kopf gstraift gha. D'Bai sind gstopft gseh und so hett s'Ganze ussgseh wie d'Hörner vo de Ueli. D'Jungelnummere sind gstartet mit emmene Gwitterräge. Mit Plastiksägg, sogenannte  Donner-Bichse, em blosse Schnippe mit de Finger und em Klopfe uf de Schänggel hätt me richtige Gwitterräge kenne vertone (super). Wyteri Nummere vom erschte Dail sind gseh d'Elephante-Parade, em Balu si Gmietligkaits-Song, d'Hypnos vo dr Schlange Kah sowie dr Tanz vom King Louis und em Balu. Klar isch s'gseh, ass em glaini Nils nach so viele Nummere so gfalle hett, ass är nur no Fasnacht will mache und s'Schutte gar nimm es so wichtig isch.